**Turvallista toisen puolesta asiointia - Mikä onkaan Suomi.fi-valtuudet ja mitä sillä voi tehdä?**

*Suomi.fi-valtuudet on kansalaisille ja yrityksille suunnattu täysin uusi palvelu, jossa voi valtuuttaa toisen henkilön asioimaan puolestaan. Palvelu on kätevä etenkin silloin, kun jostain syystä ei itse ehdi tai pysty hoitamaan asioitaan. Etenkin iäkkäämpi väestö hyötyy palvelusta, kun luotettu henkilö voi vaikkapa uusia reseptit tai täyttää hakemuksia verkossa omasta puolesta. Aikaa säästyy, kun valtuuksia voi hallinnoida yhden verkkosivun kautta ajasta ja paikasta riippumatta.*

Sähköisten valtuuksien luonti on merkittävä osa uutta Suomi.fi-verkkopalvelua. Verkkopalvelun kautta henkilö voi valtuuttaa toisia henkilöitä toimimaan puolestaan sähköisissä asiointipalveluissa. Henkilö voi myös pyytää toiselta henkilöltä lupaa asioida hänen puolestaan. Suomi.fissä myös yrityksen nimenkirjoittaja voi valtuuttaa henkilön toimimaan yrityksen puolesta.

Palvelussa ei voi luoda avoimia valtakirjoja, vaan valtuus rajataan koskemaan tiettyä asiaa. Valtuuttamista varten tulee olla tiedossa valtuutettavan henkilön nimi ja henkilötunnus ja yritysasioinnissa Y-tunnus. Valtuuksia voi luoda ainoastaan vahvasti tunnistautuneena käyttäjänä. Suomi.fi-verkkopalveluun tunnistaudutaan verkkopankkitunnuksilla, mobiilivarmenteella tai varmennekortilla.

**Ainutlaatuista koko maailmassa: kansallinen valtuusrekisteri**

Suomi.fi-verkkopalvelussa luodut valtuudet tallentuvat uuteen, kansalliseen valtuusrekisteriin. Valtuusrekisteri kokoaa tiettävästi ensimmäisenä maailmassa sähköiset valtuudet keskitetysti yhteen rekisteriin.

Valtuuksien luomista ja hallinnointia voi myös ensin testata Valtuudet-palvelun kokeiluversiossa, johon pääsee Suomi.fi-verkkopalvelun kautta. Kokeiluversiossa ei käsitellä oikeita henkilötietoja, eikä siellä voi luoda oikeita, toimivia valtuuksia.

Tällä hetkellä sähköisen valtuuden luominen on mahdollista Suomi.fi-verkkopalvelussa vain muutamassa palvelussa. Esimerkiksi työnantaja voi antaa toiselle henkilölle valtuuden toimia puolestaan Maahanmuuttoviraston Enter Finlandissa -verkkopalvelussa. Lisäksi henkilö voi valtuuttaa toisen henkilön hakemaan ja tilaamaan eri arkistoaineistoja kuten perukirjatilauksia, lainhuudatusasiakirjoja ja sotalapsitietoja Kansallisarkiston Astia-verkkopalvelussa. Valtuudet-palvelu kasvaa nyt voimakkaasti ja valtuuttamismahdollisuudet monipuolistuvat merkittävästi sitä mukaa, kun organisaatiot ja viranomaiset ottavat palvelun käyttöönsä.

**Suomi.fi-valtuudet toimii myös asiointipalveluissa taustalla toisen puolesta asioinnissa**

Sähköisten valtuuksien luomisen lisäksi palvelulla on toinenkin tehtävä. Valtuudet-palvelu toimii jo taustalla useissa eri viranomaisten ja organisaatioiden asiointipalveluissa, joissa on tarkistettava, kuka voi asioida tietyn henkilön tai yrityksen puolesta. Tällöin organisaatiot saavat Suomi.fi-valtuuksien avulla tiedon siitä, onko jollakin henkilöllä lainvoimainen oikeus asioida toisen henkilön tai yrityksen nimissä. Palvelu tarkistaa oikeuden asioida toisen puolesta niin kutsutuista perusrekistereistä, kuten väestötietojärjestelmästä ja kaupparekisteristä.

Suomi.fi-valtuudet siis mahdollistaa taustalla, että esimerkiksi huoltaja voi asioida alaikäisen lapsensa puolesta tai nimenkirjoitusoikeuden haltija voi asioida edustamansa yrityksen puolesta. Toisen puolesta asiointi perusrekistereihin perustuen on jo käytössä useissa viranomaisten ja yritysten asiointipalveluissa kuten Kelan Omakannassa, Trafin Oma asiointi -palvelussa, apteekkiasioinnissa ja Suoratyö.fi-palvelussa. Useat organisaatiot ovat ottamassa palvelun lähiaikoina käyttöönsä. Valtuudet-palvelun kehittämisestä vastaa Digi- ja väestötietovirasto.